**Re-boot**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E un program mai vechi și nu prea merge,

Dar, poate se rezolvă c-un restart,

Căci o bootare-i început, e start,

Iar dacă nu va merge, îl voi șterge.

Sistemul a pornit de-acum o viață,

Programul, mai târziu s-a încărcat,

Și-a fost frumos, a fost cum am visat,

Cu soare, câțiva nori, puțină ceață,

Dar, pe total, a fost o bucurie

Și sper să meargă, trebuie-ncercat,

Căci să îl șterg ar fi o nebunie.

Voi încerca, sistemul meu să fie

Așa cum eu mă știu de altădat’,

Căci e-o iubire veche de salvat.